ફિલ્મો તો હું દોઢ વર્ષનો હતો ત્યારથી જ જોતો હતો અને એ સમયે ફિલ્મો જોવી તે ઉત્સવથી જરાય ઓછું મહત્ત્વ ધરાવતું ન હતું. નવી ફિલ્મ જોવા જવી તેનું અઠવાડિયા અગાઉજ પ્લાનિંગ થતું. એટલે હિમ્મતવાલા જેવી એક નવી ફિલ્મ જોવાનો ઉત્સાહ તો હતો જ. બરોબર યાદ નથી પણ અત્યારસુધીમાં રેખા, ઝીનત કે પછી પરવીન બાબી કે રીના રોયને જોઈ જોઇને ટેવાઈ ગયેલી મારી નવ વર્ષની આંખોએ પહેલીવાર શ્રીદેવીને જોઈ કે ખબર નહીં પણ કેમ તરતજ એને સીધા દિલમાં ઉતારી દીધી. શ્રીદેવી અને હિમ્મતવાલા વિષે મારી પત્ની અને મારી ખાસ સખીઓને આજસુધી જે વાત મેં ખાનગીમાં કહી છે એ આજે હું જાહેરમાં કહેવા માંગું છું.